บังทอง - วิกิพีเดีย

# บังทอง

### จากวิกิพีเดีย สารานุกรมเสรี

บังทอง

บังทอง (Pang Tong) (ค.ศ. 179-214 ) ตัวละครจากวรรณกรรมสามก๊ก กุนซือผู้อาภัพ เสียชีวิตก่อนเวลาอันควร เป็นบุคคลที่ได้รับการยกย่องว่าเป็น หงส์ดรุณ เพราะมีความสามารถเที่ยบเท่า ขงเบ้ง ที่เปรียบเหมือน มังกรซุ่ม

บังทอง เป็นบุคคลที่หน้าตาขี้ริ้วขี้เหร่ แต่มีสติปัญญาเป็นเลิศ มีชื่อรองว่า ซื่อหยวน เกิดปีเดียวกับสุมาอี้ เป็นชาวเมืองเซียนหยาง เมืองใหญ่ในเมืองเกงจิ๋ว เป็นศิษย์ของสุมาเต็กโช ที่สุมาเต็กโชแนะนำเล่าปี่เมื่อครั้งหนีภัยจากการตามล่าของโจโฉว่า ปราชญ์ที่จะช่วยให้ท่านพลิกฟ้า คว่ำแผ่นดินได้นั้นมี 2 คน คือ " ฮกหลง " (มังกรซุ่ม-ขงเบ้ง) กับ " ฮฮงซู " (หงส์ดรุณ-บังทอง) เท่านั้น

บังทอง ปรากฏตัวในสามก๊ก ด้วยเป็นปราชญ์ที่ซ่อนตัวบนภูเขาในแคว้นง่อก๊ก โดยทำทีหลอกเจียวก้าน ทูตของโจโฉ ที่ถูกส่งตัวไปง่อก๊ก จนเจียวก้านเชื่อใจ นำพาไปพบโจโฉ โจโฉได้มอบหมายให้บังทองเป็นผู้วางอุบายเอาชนะศึกง่อก๊ก บังทองแนะนำให้ผูกเรือของวุยก๊กต่อกันเป็นทอด ๆ ด้วยโซ่ เรียกว่า " ห่วงโซ่สัมพันธ์ " โดยบังทองหลอกโจโฉว่า ทหารวุยก๊กไม่ถนัดการรบทางน้ำ เมื่อเจอคลื่นทำให้ทหารล้มป่วยได้ง่าย การผูกเรือเป็นเข้าด้วยกันด้วยโซ่จะช่วยให้เรือไม่โคลงเคลง ซึ่งเป็นอุบายที่นำมาซึ่งการเผาเรือวุยก๊กด้วยไฟจากความร่วมมือกันของจิวยี่และขงเบ้ง ในศึกเซ็กเพ็ก (ศึกผาแดง) อันเป็นศึกที่โจโฉพ่ายแพ้อย่างย่อยยับที่สุด

ต่อมา โลซกที่ปรึกษาซุนกวนเกรงว่าบังทองจะเข้าร่วมกับวุยก๊ก จึงได้ให้บังทองเข้าร่วมกับฝ่ายจ๊กก๊ก แต่ซุนกวนไม่ชอบใจในหน้าตา จึงไม่ให้ความสนใจ บังทองจึงเข้าร่วมกับฝ่ายจ๊กก๊ก โดยขงเบ้งเป็นผู้แนะนำไป แต่เมื่อเล่าปี่ เห็นหน้าตาของบังทองแล้วไม่ไว้วางใจ จึงให้ไปเป็นนายอำเภอที่อำเภอห่างไกล บังทองได้แสดงความสามารถทางสติปัญญาให้เป็นที่ปรากฏ จึงได้เลื่อนชั้นขึ้นเป็นกุนซือคนหนึ่งของจ๊กก๊กเทียบเท่าขงเบ้ง บังทองมาสิ้นชีวิตที่เนินหงส์ร่วง ด้วยลูกธนู ระหว่างเดินทางไปเสฉวนพร้อมกับเล่าปี่ บังทองออกอุบายให้เล่าปี่สังหารเล่าเจี้ยนเพื่อยึดเมืองเสฉวนระหว่างกินเลี้ยง แต่เล่าปี่ไม่ยอมทำ ระหว่างเดินทางไปตีเมืองลั่ว ได้แยกย้ายกับเล่าปี่ไปคนละเส้นทาง โดยเล่าปี่ได้ให้ม้าเต็กเลาที่ตนขี่ประจำแก่บังทอง ศัตรูจึงเข้าใจผิดว่าเป็นเล่าปี่ จึงรุมยิงบังทองตาย ซึ่งก่อนหน้านั้นขงเบ้งได้ตรวจดวงชะตาบังทองแล้วว่าจะถึงฆาต และได้เขียนจดหมายเตือน แต่บังทองเข้าใจว่า ขงเบ้งอิจฉาตนที่จะทำผลงานได้หน้า จึงไม่สนใจคำเตือน

| บังทอง เป็นบทความเกี่ยวกับ วรรณคดี วรรณกรรม หรือหนังสือ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ บังทอง ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%9A/%E0%B8%B1/%E0%B8%87/%E0%B8%9A%E0%B8%B1%E0%B8%87%E0%B8%97%E0%B8%AD%E0%B8%87.html".

หมวดหมู่: สามก๊ก | บทความเกี่ยวกับ วรรณกรรม ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา